La consultaziun davart las disposiziuns executivas tar la lescha davart il sustegn da persunas basegnusas è averta

La regenza ha avert la consultaziun davart las disposiziuns executivas tar la lescha davart il sustegn da persunas basegnusas. Dals documents da la consultaziun pon ins prender invista en la homepage dal departament da giustia, polizia e sanitad (http://www.jpsd.gr.ch). Els pon er vegnir chargiads sin l'agen computer. Circuls interessads èn envidads d'inoltrar lur opiniuns fin ils 14 d'october 2005. La conferenza svizra da l'agid social (COSAS) ha revedì l'onn 2005 las directivas per la concepziun e la calculaziun da l'agid social. Questa revisiun è succedida cunzunt er sut il squitsch dals chantuns che sa sentan confruntads cun dumbers da cas creschents e cun resursas che daventan adina pli stgarsas. Cun las directivas han ins - tenor il rapport explicativ tar las disposiziuns executivas - l'intenziun da segirar l'existenza, da rinforzar ils impuls finanzials, da promover l'integraziun e da cumbatter abus. Concretamain cuntegnan las novaziuns la fixaziun nova dal basegn fundamental per l'existenza, l'introducziun d'in import liber da taglia da las entradas per persunas cun activitad da gudogn, l'introducziun d'in supplement d'integraziun per persunas senza activitad da gudogn sco er l'amplificaziun da las sancziuns ed il cumbat da l'abus.

La regenza prenda posiziun en connex cun la consultaziun davart "la midada e la realisaziun da l'armonisaziun da taglia"

La regenza grischuna sustegna da princip la finamira da la confederaziun davart "la midada e la realisaziun da l'armonisaziun da taglia". L'element da quest project è da stgaffir ina cumissiun da controlla. L'incumbensa da questa cumissiun duai esser, da vegnir activa en quels cas, en ils quals la legislaziun chantunala u la pratica porta - per persunas natiralas u giuridicas ch'èn obligadas da pajar taglia en il chantun - avantatgs da taglia che n'èn betg cumpatibels cun la lescha d'armonisaziun da taglia (LATD). Malgrà la tenuta positiva da la regenza fa ella attent a differents aspects problematics sco per exempel al fatg che la confederaziun survegnia memia blera impurtanza tras la cumposiziun paritetica da la cumissiun. A l'avis da la regenza sto questa cumissiun consister per almain dus terzs da represchentantas e represchentants dal chantun. Ultra da quai rinviescha ella al fatg che sco consequenza da tantas regulaziuns ch'ils chantuns acceptan en lur dretg chantunal na possian betg vegnir examinadas tuttas arreguard lur concordanza cun la LATD.

Da vischnancas e regiuns

- Samedan, Ramosch: La regenza ha concludì d'acceptar la mesiraziun uffiziala da las vischnancas en il program da mesiraziun 2005.

- Schiers: Il plan da zonas parzial 1:1'000 "scola media evangelica nord" dal 1. da fanadur 2005 vegn approvà.

- Peist: Per cumplettar il provediment d'aua vegn garantida ina contribuziun chantunala da maximalmain 26'600 francs.

- Siat: La regenza conceda ina contribuziun da maximalmain 57'000 francs per sanar e per engrondir il provediment d'aua

- Medel (Valragn): Per sanar il provediment d'aua vegn concedida ina contribuziun chantunala da maximalmain 35'700 francs.

Contribuziuns chantunalas a differentas instituziuns

- Viafier retica (VR): La regenza approvescha a la VR contribuziuns d'investiziun da totalmain 5'240'000 francs. Ils meds servan a la construcziun nova dal tunnel da Saas sin la lingia dal Partenz, a la renovaziun da la staziun da l'Alp Grüm sin la lingia dal Bernina, a la renovaziun da la staziun da Vaz sut inclusiv la part dals binaris dubels da la vart da Trimmis sco er a la sanaziun dal viaduct da Langwies sin la lingia dad Arosa. Per construir la fermada nova da la VR Cuira-Wiesental vegn concedida ina contribuziun chantunala supplementara da 273'000 francs.

- Lia rumantscha: Per metter a disposiziun novs meds d'instrucziun en il rom dal project "rumantsch grischun en scola" conceda la regenza totalmain 61'000 francs.

- SRG SSR idée suisse Svizra orientala: Per il project da giubileum "75 onns societad da radio e televisiun da la Svizra orientala" vegn pajada ina contribuziun unica da maximalmain 5'250 francs.

Projects da vias

- La regenza ha approvà totalmain circa 2,1 milliuns francs per construir e per sanar divers trajects da via:

- A13/H13 Pian San Giacomo - Malabarba

- A13, San Bernardin, vart dal nord dal tunnel - La Punt

Fatgs dal persunal

- Rico Nussbaumer, actualmain a Cuira, vegn schef da l'uffizi districtual da construcziun bassa 5 cun lieu da lavur a Tavau.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 18.08.2005